Ur gelaouenn eo Alibi, met unan trimiziek klok-tre un doare "magbook" evel ma vez lavaret bremañ, setu perak em eus c'hoant komz diwar-benn-se. N'on ket mailh war ar romantoù polis (pell alese, keñveriet gant tud all!) met dedennet on gante ha gant ar bed-se dre vras. Alibi a zo savet mat-tre abalamour e kinnig kejañ gant skrivagnerien (RJ Ellory aze), dizoloiñ ur gêr (Dinedin) dre an doare m'eo bet taolennet er romantoù polis, displegañ un tamm darvoudoù bras (afer Guy Georges)…  An teuliad a zo diwar-benn ar fliked pe torfedourien deuet da vezañ skrivagnerien.  Er fin ez eus pennadoùigoù diwar-benn romantoù, (reoù evit ar grennarded en o-zouez) bannoù-treset (Monster,  Pluto ha  Tony Chu da skouer!) met ivez filmoù, stiradoù, c'hoarioù video ha pladennoù.  Ur gelaouenn dedennus, digor a-spered, gant skeudennoù brav eston.  Un toullad kudennouigoù maketenniñ a zo en niverenn-mañ (mankout a ra fin frazennoù zo a-wechoù) ha fall awalc'h eo ar peg, setu e tispenn un tamm pajennoù zo goude ur prantad, domaj eo. Met n'eus ket kalz rebechoù all d'ober. Dizoloet e vez  ur bern traoù hag hast 'm eus da welet an eil niverenn a zo deuet er-maez e kreiz miz Ebrel!